སྤྱིར་དེབ་ཆུང་འདི་ངེད་བོད་ཁུལ་ན་གཞོན་ལས་ཞུགས་རང་འདེམས་མཐུན་ཚོགས་ཀྱིས་ལས་ཞོར་ནས་ཟླ་བ་གསུམ་ཙམ་གྱི་རིང་ལ་ཕྱོགས་སོ་སོ་ནས་དཔྱད་གཞིའི་ཡིག་ཆ་སྣ་མང་ལ་དབྱེ་ཞིབ་དང་དཔྱད་བསྡུར་བྱས་ཏེ་བསྒྲིགས་པ་ཡིན་ཞིང༌།སྔ་ཕྱི་ཐེངས་དུ་མར་ལས་འཚོལ་རྒྱུགས་རྭ་རུ་ཞུགས་མྱོང་བའི་སློབ་མ་དང༌།སྔོན་ཆད་རྒྱུགས་འདོན་དུ་ཕེབས་པའམ་རྒྱུགས་བཅོས་མྱོང་བའི་དགེ་རྒན།ད་དུང་སློབ་རྭ་ན་སློབ་ལ་བརྩོན་བཞིན་པའི་སློབ་མའི་ཁྱུ་སོགས་ཕྱོགས་སོ་སོར་བཀའ་འདྲི་གང་ལེགས་བགྱིས་ཏེ།ཞིབ་གསལ་དག་གསུམ་གྱི་ཆ་ཐོན་ཐབས་ལ་འབད་པ་ལྷུར་ལེན་བགྱི་ཁུལ་བྱས་རུང༌།སྤྱིར་རིག་གནས་ཀྱི་ཆུ་ཚད་དམན་པ་དང་སྒོས་སུ་ལས་སྒྲུབ་ཀྱི་དུས་ཡུན་ཐུང་བ་སོགས་རྐྱེན་གང་མང་གིས་སྐྱོན་དང་ནོར་འཁྲུལ་མི་ཉུང་བ་ཞིག་ཡོད་ངེས་ན།སྐུ་ཉིད་དེ།བོད་གངས་ཅན་གྱི་ལས་དོན་སྤྱི་ལ་རྣམ་པར་དག་པའི་ཀུན་སློང་ལྡན་ཞིང༌།ལས་འཚོལ་གྱི་དཀའ་ཁག་དང་འཕྲད་ཡོད་པའི་བོད་ཀྱི་གཞོན་རབས་པ་ཚོར་ལྷག་བསམ་དཀར་བ།རང་ལྟ་མཆོག་འཛིན་དང་ཕྲག་དོག་སོགས་ཀྱི་བློ་ངན་རིང་དུ་བྲལ་བ།བགྲོད་ལམ་གཅིག་ལ་རྐང་འགྲོགས་ལག་གཤིབས་ཀྱིས་བོད་ཀྱི་རིག་གནས་ཉིད་ཁྱབ་སྒྲོག་དང་དར་སྤེལ་གཏོང་བར་བློ་ཁོག་ཡངས་བའི་གཟུར་གནས་དཔྱོད་ལྡན་རྣམ་པས་རིན་བྲལ་གྱི་དུས་ཚོད་ཆུད་ཟོས་སུ་འགྲོ་བ་ལ་མི་འཛེམ་པར།དེང་རབས་བརྡ་འཕྲིན་ལག་ཆ་ཅི་རིགས་ཀྱི་ལམ་ནས་དགོངས་འཆར་དང་སྐྱོན་བརྗོད།མཛུབ་སྟོན་སོགས་མདོར་ན་དེབ་ཆུང་འདི་ཉིད་མ་འོངས་པར་འཐུས་སྒོ་ཚང་ཐབས་དང་གཅིག་གྱུར་གྱི་རང་བཞིན་ལྡན་པའི་སློབ་ཁྲིད་དཔྱད་གཞི་དང༌།རང་སྦྱོང་ལྟ་ཀློགརྒྱུགས་འདོན་ཚད་གཞི་ཡང་དག་ཅིག་ཡོང་ཐབས་ལ་སློབ་སྟོན་ཚིག་གཅིག་རེ་ཡིན་རུང་ཕངས་མེད་དུ་སྩོལ་རོགས་དང་ང་ཚོ་བོད་ཀྱི་གཞོན་རབས་པ་ཚོའི་མདུན་ལམ་ལ་གནམ་ས་བླ་འོག་བསྒྱུར་བ་ལྟ་བུའི་འགྱུར་བ་གཏོང་ཐུབ་པར་ཡིད་ཆེས་སྙིང་ཐག་པ་ནས་ཡོད་ལགས།